… täna ma pean välja minema. Vaimu ei tulnud kuidagi peale. Jõin kohvi ja molutsain arvuti taga. Vaatasin telekast saadet, kus otsiti koerale uut kodu. Siis jälgisin pikalt oma rotikesi. Piuksu ärkas, kõht läks tühjaks vist. Tõi omale krõbuški pessa ja kukkus krõbistama. Peale selle söömist oli vaja end pikalt pesta ja korda seada. Nii armas oli vaadata. Rotuke põõnas kõrval ja näitas rahulolematuse märke, kuna Piuksu pesemine oli nii hoogne, et ta pidevalt kaldus Rotule  peale. Pesemisega ühel pool, sättis end temagi uuesti unne.  Lõuna oli juba käes. Vahetasin riided, sundisin end poes ära käima. Piim, sai ja veel nipet-näpet olid otsas, seda käiku ei saanud kohe kuidagi vahele jätta. Sellest käigust sain aga inspiratsiooni. Helistasin tädile uurimaks, kas ta on kodus. Tuli rõõmus vastus, et ootab. Ilm selgines tunduvalt, päike paistis mõnusalt ja soojalt. Istusime aias. Ta tütretütar tuli ka oma kaasaga. Jõime kohvi, nosisime tädi küpsetatud rabarberikooki. Lubati  ka maasikapeenarde vahele punaste mammudega maiustama minna. Lahkudes sain suure pundi värsket tilli, mida sügavkülmas säilitada. Ja veel liiliaõied lilleilu nautimiseks toas.  Kui koju jõudsin, tundsin suurt rahulolu. Vaatasin telekast "Pilvede all" kordusosasid, rotikesed täiendamas mu heaolu. Kui armsad võivad olla mingid närilised. Milline side tekib aja jooksul. Rotuke on iseseisvam. Talle eriti ei meeldi, kui teda häiritakse, Tahab toimetada omapäi. Piuksu aga tahab mängida. Talle nii meeldib, kui  teda kõhu alt kõditan. Siis viskab end selili, käpad taeva poole, näkitseb õrnalt mu näppu ja järsku pistab plehku, peitu. Samas uuesti piiludes ja oodates, et teda kõdistaksin. Alati kui ma köögist tulen, siis ootavad nad mind diivani äärel, sest ma ikka toon neile miskit head ampsu. See kõik on nii, nii armas. Ja ka kutsumise peale tulevad. Kasvamise ammu lõpetanud, hea toidu peal, on ka Rotu mõnusalt pehmeks läinud. Kuigi Piuks on tunduvalt pontsum. Selline heldimus tuleb, et peaaegu rõõmupisara kisub  vahel välja   Igatahes… oli üks armas ja jagatud pühapäev